钦定古今图书集成/明伦汇编/官常典/第581卷 > 王仪
## 钦定古今图书集成/明伦汇编/官常典/第581卷 > 王仪

按《明外史》本传：“仪字克敬，文安人。嘉靖二年进士。除
灵璧知县。以能调嘉定，擢御史，巡按陕西。秦府豪占
民产，仪悉夺还民。延绥大饥，朝命陕西布政使胡忠
为巡抚，仪论罢之。已，巡按河南。赵府辅国将军祐椋
数杀人，招亡命劫敓，积十馀年，莫敢发。仪偕巡抚吴
山奏之，夺爵禁锢。会仪出为苏州知府，甫三月，祐椋”
潜入都，奏仪捃摭，并讦都御史毛伯温以私憾入己
罪，且言“臣尝建醮祈皇嗣，为知府王天民讪笑，请并
按问。”帝心知祐椋罪，而悦其建醮语，为遣使覆按，解
仪、伯温任，下天民狱。使者奏仪不诬，第祐椋罪在赦
前，宜轻坐。帝终怜祐椋爱，已，竟复其爵，除仪名。伯温、
山、天民皆得罪。终嘉靖世，多以诽谤斋醮获重，祸，由
祐椋《讦奏》始。仪初去，苏州士民走阙下乞留，帝不许。
既而以荐起知抚州，苏州士民复走阙下乞还仪。至
再不报，归愬于巡抚侯位。位以闻，帝乃许之。至则叹
曰：“苏赋当天下什二，而田额淆无可考，何以定赋？”乃
履亩丈之，使县各为籍。以八事定田赋，以三条核税
课，徭役、杂办维均。令“下，初若烦碎，后百馀年不能易。”
治为知府第一，进浙江副使，饬苏、松、常、镇兵备。坐与
操江王学夔讨贼败绩，停俸戴罪。未几，殪贼江中，进
秩一等，迁山西右参政，分守冀宁。寇抵清源城，仪洞
开城门，寇疑，引去。按行所部，筑城郭，积糗粮，榆次、平
定间遂皆有城。二十一年擢右佥都御史，巡抚宣府。
寇入龙门，总兵官郤永等败之。仪进右副都御史。寻
以筑边垣，赉银币。寇自万全右卫入，游骑犯完唐，夺
俸二级。考察拾遗，贬一官。已，勘上失事罪，贬秩如初。
久之，除肃州兵备副使，协巡抚杨博，徙哈密遗种于
境外。稍迁右参政。复拜右佥都御史，巡抚甘肃。未行，
俺答犯京师。诏仪驰镇通州。仇鸾部卒掠民，捕笞之，
枷市门外。鸾诉于帝，逮讯，斥为民卒。隆庆初，子缄讼
冤，复官，赐恤。